b'\n_START_ARTICLE_\nValley of Love\n_START_SECTION_\nJuoni\n_START_PARAGRAPH_\nG\xc3\xa9rard ja Isabelle (G\xc3\xa9rard Depardieu ja Isabelle Huppert) ovat n\xc3\xa4yttelij\xc3\xb6it\xc3\xa4 ja entinen pariskunta, joka on jatkanut el\xc3\xa4m\xc3\xa4\xc3\xa4ns\xc3\xa4 omilla tahoillaan. He tapaavat toisensa vuosien j\xc3\xa4lkeen saapuessaan suosittuun turistikohteeseen Kalifornian Kuolemanlaaksoon m\xc3\xa4\xc3\xa4r\xc3\xa4ttyn\xc3\xa4 p\xc3\xa4iv\xc3\xa4n\xc3\xa4 aikuisen, puoli vuotta aikaisemmin itsemurhan tehneen poikansa Michaelin viimeisest\xc3\xa4 toivomuksesta. Vanhemmat noudattavat Michaelin j\xc3\xa4tt\xc3\xa4mi\xc3\xa4 selitt\xc3\xa4m\xc3\xa4tt\xc3\xb6mi\xc3\xa4 ohjeita ja viett\xc3\xa4v\xc3\xa4t p\xc3\xa4iv\xc3\xa4ns\xc3\xa4 Kuolemanlaakson eri osissa armottomasti porottavan auringon alla. Isabelle havannoi toiveikkaasti merkkej\xc3\xa4 pojastaan, kun taas \xc3\xa4re\xc3\xa4 G\xc3\xa9rard suhtautuu niihin skeptisemmin.\n_START_SECTION_\nTuotanto\n_START_PARAGRAPH_\nValley of Loven kuvaukset alkoivat Kaliforniassa, Yhdysvalloissa 8. syyskuuta ja p\xc3\xa4\xc3\xa4ttyiv\xc3\xa4t 27. syyskuuta 2014. Elokuva kuvattiin ty\xc3\xb6nimell\xc3\xa4 The Valley of Love Kuolemanlaakson kansallispuistossa ja Furnace Creekin v\xc3\xa4est\xc3\xb6nlaskennallisessa asuinpaikassa Kaliforniassa. Elokuvan budjettina oli 2,9 miljoonaa euroa ja sen tuotantoyhti\xc3\xb6in\xc3\xa4 olivat ranskalaiset Les films du Worso ja LGM Productions. Elokuvaa oli tuottamassa my\xc3\xb6s ranskalaiset France 3 Cin\xc3\xa9ma, DD Productions ja Cin\xc3\xa9feel Prod sek\xc3\xa4 belgialainen Scope Pictures. Valley of Loven virallinen traileri julkaistiin 7. toukokuuta 2015.\n_START_SECTION_\nJulkaisu ja vastaanotto\n_START_PARAGRAPH_\nValley of Love sai ensi-iltansa Cannesin elokuvajuhlilla Ranskassa 22. toukokuuta 2015. Elokuva sai teatteriensi-iltansa Ranskassa ja Belgiassa 17. kes\xc3\xa4kuuta 2015. Le Pacte oli elokuvan teatterilevitt\xc3\xa4j\xc3\xa4n\xc3\xa4 Ranskassa ja Alternative Films Belgiassa. Elokuva ker\xc3\xa4si teatterikierroksensa aikana Ranskassa 196 727 katsojaa ja tuotti l\xc3\xa4hes 1,2 miljoonan dollarin lipputulot. Valley of Love ei saanut Suomessa teatteriensi-iltaa, mutta se esitettiin Rakkautta ja anarkiaa -elokuvajuhlien Ranskalainen kosketus -esityssarjassa Helsingiss\xc3\xa4 20. syyskuuta 2015._NEWLINE_Valley of Love on saanut elokuvakriitikoilta my\xc3\xb6nteisen vastaanoton. Rotten Tomatoes -sivuston mukaan 73% kriitikoista on antanut elokuvalle positiivisen arvosanan 6,3/10 keskiarvolla. Ker\xc3\xa4ys perustuu 49 arviointiin. 175 k\xc3\xa4ytt\xc3\xa4j\xc3\xa4st\xc3\xa4 56% on antanut elokuvalle positiivisen arvosanan 3,3/5 keskiarvolla. Metacritic-sivuston mukaan 13 arvostelun perusteella elokuva on saanut 59 pistett\xc3\xa4 sadasta mahdollisesta. Internet Movie Databasen 1 308 k\xc3\xa4ytt\xc3\xa4j\xc3\xa4\xc3\xa4 on antanut elokuvalle keskiarvon 5,8/10._NEWLINE_Valley of Love julkaistiin Ranskassa niin DVD:lle kuin blu-rayllekin 4. marraskuuta 2015.'